## Rješenje Ustavnog suda Republike Hrvatske broj U-VI-295 i U-VII-297 od 8. travnja 1997.

### NN 37/1997 (9.4.1997.), Rješenje Ustavnog suda Republike Hrvatske broj U-VI-295 i U-VII-297 od 8. travnja 1997.

# USTAVNI SUD REPUBLIKE HRVATSKE

Ustavni sud Republike Hrvatske u sastavu Jadranko Crnić, predsjednik
Suda te suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković, Jurica Malčić, mr. Hrvoje
Momčinović, Ivan Marijan Severinac i Mladen Žuvela, u postupku nadzora
ustavnosti i zakonitosti izbora, temeljem odredbi članka 125. al. 7. Ustava
Republike Hrvatske, članka 38. al. 1. Ustavnog zakona o Ustavnom sudu Republike
Hrvatske ("Narodne novine", br. 13/91) i članka 55. Zakona o izboru članova
predstavničkih tijela jedinica lokalne samouprave i jedinica lokalne uprave
i samouprave ("Narodne novine", br. 90/92, 69/95, 59/96 i 63/96), povodom
podnesaka - žalbi podnesenih po Hrvatskoj narodnoj stranci - HNS, Hrvatskoj
kršćansko demokratskoj uniji - HKDU i Socijaldemokratskoj partiji Hrvatske
- SDP dana 5. travnja 1997., na sjednici održanoj dana 8. travnja 1997.
godine, donio je ovo

## **RJEŠENJE**

I. Poništava se Zaključak o ispravku Zbirne liste kandidatskih lista
za izbor članova Gradskog vijeća Grada Dugo Selo Županijskog izbornog povjerenstva
I. Zagrebačke županije, klasa: 013-05/97-01/22, urbroj: 566-97-1 od 2.
travnja 1997.

II. Zbirna lista kandidatskih lista za izbor članova Gradskog vijeća
Grada Dugo Selo prihvaćena i objavljena u službenom glasilu Grada Dugo
Selo 28. veljače 1997. ostaje neizmijenjena.

III. Ovo rješenje objavit će se u "Narodnim novinama".

Obrazloženje

Povodom podnesaka, nazvanih žalbom, podnesenih dana 5. travnja 1997.
po Hrvatskoj narodnoj stranci - HNS, Hrvatskoj kršćansko demokratskoj uniji
- HKDU i Socijaldemokratskoj partiji Hrvatske - SDP, proveden je nadzor
nad ustavnošću i zakonitošću postupka Županijskog izbornog povjerenstva
I. Zagrebačke županije donošenjem Zaključka o ispravku Zbirne liste kandidatskih
lista za izbor članova Gradskog vijeća Grada Dugo Selo, klasa: 013-05/97-01/22,
urbroj: 566-97-1 od 2. travnja 1997. godine.

Osporenim Zaključkom, Županijsko izborno povjerenstvo I. Zagrebačke
županije po pravu nadzora (članak 34. al. 2.) ispravilo je Zbirnu listu
kandidatskih lista promjenom redoslijeda stranaka tako da su podnositelji
podnesaka - žalbi s rednog broja 1. premješteni na redni broj 3. liste
jer da zbirna lista nije sačinjena sukladno članku 18. stavku 2. Zakona
o izboru članova predstavničkih tijela jedinica lokalne samouprave i jedinica
lokalne uprave i samouprave ("Narodne novine", br. 90/92, 69/95, 59/96
i isp. 63/96 - dalje: Zakon).

Zahtjev je osnovan.

U provedenom postupku, Sud je utvrdio da je Gradsko izborno povjerenstvo
Grada Dugo Selo, sukladno članku 17. stavku 2. i 3. Zakona, prihvatilo
zbirnu listu svih pravovaljano predloženih kandidatskih lista za izbor
članova gradskog vijeća i objavilo je u službenom glasilu Grada Dugo Selo
28. veljače 1997. godine.

Prigovora na nepravilnosti u postupku kandidiranja nije bilo.

Donošenjem spomenutog Zaključka o ispravku, Županijsko izborno povjerenstvo
postupilo je protivno zakonu. Stajalište je ovog Suda da je ispravkom moguće
ukloniti grube i očite greške u objavljenim kandidatskim listama te da
(u pravilu) takve greške može, na propisani način, ispraviti ono izborno
povjerenstvo koje je liste prihvatilo i objavilo. Sud, također, upozorava
da niti takve ispravke nije moguće vršiti u svako vrijeme, tj. u vrijeme
kada bi takav ispravak više štetio nego koristio zakonitom provođenju izbora.

U konkretnom slučaju, Sud smatra da pitanje redoslijeda na zbirnoj listi,
a koji zavisi od ocjene da li se radi o listi koalicije stranaka ili o
zajedničkoj listi više stranaka, Županijsko izborno povjerenstvo nije moglo
riješiti donošenjem Zaključka o ispravku.

Ovo tim više što je Zbirna lista objavljena 28. veljače 1997., a ispravak
se vrši 2. travnja 1997., dakle, mjesec dana nakon početka izborne promidžbe
i svega deset dana do dana održavanja izbora te bi promjena rednog broja
liste mogla biti od utjecaja na rezultate izbora.

Stoga je, temeljem odredbe članka 40. Ustavnog Zakona o Ustavnom sudu
Republike Hrvatske, valjalo riješiti kao u izreci ovog rješenja.

Objava rješenja temelji se na odredbi članka 20. stavka 1. Ustavnog
zakona o Ustavnom sudu Republike Hrvatske.

Broj: U-VII-295/1997
     U-VII-297/1997
Zagreb, 8. travnja 1997.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Rješenje, NN 37/1997-539